Știrile de la ora 15:00, prezentate de Angela Carp, 16 octombrie 2020.
Sunt 4.026 de cazuri noi de infectări azi în România. E un nou record. Și la terapie intensivă a crescut numărul pacienților. 726. Șefa Comisiei Europene, Ursula von der Leyen, a părăsit summitul Uniunii din cauza unui caz de COVID din echipa sa. Klaus Iohannis se numără printre oficialii cu care s-a văzut Ursula von der Leyen în cadrul summitului. “În cazul meu nu există niciun pericol, am păstrat distanţa", a spus președintele. Mai mult de jumătate dintre ţările Uniunii Europene, împreună cu Regatul Unit, sunt listate cu roşu pe o nouă hartă europeană privind restricţiile de călătorie. Volumul lucrărilor de construcții a crescut cu 17% în acest an, o veste bună având în vedere efectele negative ale pandemiei. PSD propune impozit pe venit zero la salariul minim. Spun că s-ar putea realiza prin creșterea deducerilor personale și că impactul bugetar ar fi de 0,2% din PIB. Perioada în care companiile pot aplica pentru microgranturile de 2000 de euro s-a prelungit până pe 21 octombrie. Platforma Twitter nu a funcționat în mai multe țări, timp de o oră. Compania a confirmat că întreg sistemul a picat din cauza unei schimbări făcute din greșeală. Nokia a creat un sistem prin care verifică temperatura angajaţilor şi dacă aceştia poartă mască.
Astăzi începe cea de-a 30 ediție a Festivalului Național de Teatru. Va avea loc online, până pe 25 octombrie.